input: KOMISJONI RAKENDUSOTSUS,
  30. oktoober 2013,
  millega kinnitatakse vastavalt Euroopa Parlamendi ja nõukogu määrusele (EÜ) nr 443/2009 CO2 eriheite keskmised tasemed ja eriheite sihttasemed sõiduautode tootjate jaoks 2012. kalendriaastal
  (EMPs kohaldatav tekst)
  (2013/632/EL)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames, (1) eriti selle artikli 8 lõike 5 teist lõiku ja artikli 10 lõiget 1,
  ning arvestades järgmist:
  (1)
  Vastavalt määruse (EÜ) nr 443/2009 artikli 8 lõikele 5 peab komisjon igal aastal kinnitama süsinikdioksiidi eriheite keskmise taseme ja eriheite sihttaseme iga liidu sõiduautode tootja kohta ning iga tootjate ühendautopargi kohta, mis on moodustatud vastavalt kõnealuse määruse artikli 7 lõikele 1. Selle kinnituse põhjal teeb komisjon kindlaks, kas tootjad ja ühendautopargid on kõnealuse määruse artikli 4 nõuded täitnud.
  (2)
  Määruse (EÜ) nr 443/2009 artikli 4 kohaselt on sihttasemed tootjatele ja ühendautoparkidele kohustuslikud alates 2012. aastast. Tootjate jaoks 2012. aasta süsinikdioksiidi eriheite keskmise taseme kindlaksmääramine toimub kõnealuse artikli teise lõigu kohaselt ning võetakse arvesse 65 % kõnealusel aastal tootja registreeritud uusi sõiduautosid.
  (3)
  Eriheite keskmise taseme ja eriheite sihttaseme arvutamiseks kasutatavate andmete üksikasjad on sätestatud määruse (EÜ) nr 443/2009 II lisa A osa punktis 1 ja C osas ning need põhinevad liikmesriigis eelneva kalendriaasta jooksul registreeritud uute sõiduautode registreerimisandmetel. Need andmed saadakse sõiduautode tootja väljastatud vastavustunnistuselt või samalaadset teavet sisaldavatelt dokumentidelt, nagu on sätestatud komisjoni määruse (EL) nr 1014/2010 (2) artikli 3 lõikes 1.
  (4)
  Kõik liikmesriigid esitasid määruse (EÜ) nr 443/2009 artikli 8 lõike 2 kohaselt andmed 2012. aasta kohta komisjonile 28. veebruariks 2013. Kui komisjon oli andmeid kontrollinud ja ilmnes, et osa andmeid oli puudu või olid andmed ilmselgelt ebatäpsed, võttis komisjon asjaomaste liikmesriikidega ühendust ja kokkuleppel nende liikmesriikidega korrigeeris või täiendas andmeid vastavalt. Kui kokkulepet liikmesriigiga ei saavutatud, siis selle liikmesriigi esialgseid andmeid ei muudetud.
  (5)
  Komisjon avaldas vastavalt määruse (EÜ) nr 443/2009 artikli 8 lõikele 4 esialgsed andmed 30. aprillil 2013 ja teatas 85 tootjale esialgsed arvutused nende 2012. aasta CO2 eriheite keskmise taseme ja eriheite sihttaseme kohta. Vastavalt kõnealuse määruse artikli 8 lõike 5 esimesele lõigule ja määruse (EL) nr 1014/2010 artikli 9 lõikele 3 paluti tootjatel andmeid kontrollida ja teavitada komisjoni vigadest kolme kuu jooksul alates teate saamisest. Kaheksa tootjat kiitsid esialgsed andmed parandusteta heaks, kuid 40 tootjat saatsid ettenähtud tähtajaks teated, et esineb vigu.
  (6)
  Ülejäänud 37 tootja kohta, kes ei teavitanud andmetes esinenud vigadest või jätsid vastamata, tuleks esialgsed andmed - eriheite keskmise taseme ja eriheite sihttaseme esialgsed arvutused - kinnitada ilma kohandusteta.
  (7)
  Komisjon on kontrollinud tootjate edastatud parandusi ja asjaomaseid põhjendusi, mis on esitatud määruse (EL) nr 1014/2010 artikli 9 lõikes 3 sätestatud veakoodidega, ning andmeid on vastavalt parandatud.
  (8)
  Määruse (EL) nr 1014/2010 artikli 9 lõikes 3 sätestatud veakoodiga B esitatud kannete puhul tuleb arvesse võtta asjaolu, et tootjad ei saa selliseid kandeid nõuetekohaselt kontrollida või parandada, kuna identifitseerimisparameetrid ei ole õiged või puuduvad üldse. Sellest tulenevalt tuleks kõnealustes kannetes kohaldada CO2-heite väärtuse ja massi väärtuse suhtes veamäära.
  (9)
  Veamäära arvutamisel tuleb leida erinevus eriheidete sihttasemete vahel (saadakse keskmise heite lahutamisel eriheite sihttasemest), kui ühel juhul on arvutamisel kaasa arvatud registreerimised, mida tootja kontrollida ei saa, ning teisel juhul on need arvestamata jäetud. Veamäär peaks alati vähendama vahet tootja sihttasemeni, sõltumata sellest, kas see erinevus on positiivne või negatiivne.
  (10)
  Määruse (EÜ) nr 443/2009 artikli 10 lõike 2 kohaselt on tootja täitnud selle määruse artiklis 4 sätestatud eriheite sihttaseme nõudeid juhul, kui käesolevas otsuses osutatud keskmise heite näitajad on väiksemad eriheite sihttasemest (väljendatakse sihttaseme ja keskmise heite vahena, mis on negatiivne arv). Kui aga keskmise heite näitajad on suuremad kui eriheite sihttase, siis tuleb määruse (EÜ) nr 443/2009 artikli 9 kohaselt kehtestada ülemääraste heitkoguste maks; seda ei tehta, kui asjaomase tootja puhul on tehtud sihttaseme osas erand või kui see tootja on kõnealuse määruse artikli 7 kohase ühendautopargi liige ja see ühendautopark täidab eriheite sihttaseme nõudeid.
  (11)
  Aastal 2012 registreeritud uute sõiduautode CO2 eriheite keskmised tasemed, eriheite sihttasemed ja nende kahe väärtuse erinevused tuleks seega kinnitada,
  ON VASTU VÕTNUD KÄESOLEVA OTSUSE:
  Artikkel 1
  2012. kalendriaasta kohta on iga sõiduautode tootja või tootjate ühendautopargi suhtes kinnitatud järgmised lisas esitatud väärtused:
  a)
  eriheite sihttase;
  b)
  CO2 eriheite keskmine tase, vajaduse korral korrigeeritud asjakohase veamääraga;
  c)
  punktides a ja b osutatud väärtuste vaheline erinevus;
  d)
  kõigi liidus toodetud uute sõiduautode CO2 eriheite keskmine tase;
  e)
  kõigi liidus toodetud uute sõiduautode keskmine mass.
  Artikkel 2
  Käesolev otsus jõustub kolmandal päeval pärast selle avaldamist Euroopa Liidu Teatajas.
  Brüssel, 30. oktoober 2013